Weduwee aangekeer ná 'aanval' op Nigel-plaas | Maroela Media
Johan Pretorius. (Foto: Facebook)
Unis Pretorius, 'n boer van die Delmas-omgewing in Mpumalanga, sê hulle familie hoop die volle waarheid oor sy broer, Johan (44), se dood meer as 'n jaar gelede is hopelik binnekort bekend. Johan se weduwee, Kobie (49), is die afgelope week in 'n opspraakwekkende verwikkeling in verband met sy moord in hegtenis geneem.
Johan is in Julie verlede jaar wreed op 'n plaas in die Nigel-omgewing vermoor. Hy is met 'n piksteel aangerand en sy liggaam is daarna aan die brand gesteek. Kobie was in daardie stadium tuis en het ongedeerd van die aanval afgekom.
Johan se moord het nie net sy familie nie, maar ook die gemeenskap geruk. Hy was ook welbekend in die suiwel- en voerbedryf.
Die voorval is aanvanklik as 'n plaasmoord bestempel en mense was woedend, maar ná die voorval was daar al hoe meer vrae oor die werklike motief vir die moord.
Adam Lukas van Staden (21) is ná die moord in hegtenis geneem en is reeds 25 jaar tronkstraf in die Pretoriase hooggeregshof vir sy aandeel aan die moord op Johan opgelê. Van Staden en Kobie Pretorius was oënskynlik in 'n romantiese verhouding gewikkel.
Nóg 'n man, Jacques Petzer (23), is ná afloop van die hofsaak ook vir die moord op Johan in hegtenis geneem.
"Dit was baie erg toe die besonderhede [oor die moord] in die hof aan die lig gekom het. Ons het vermoed dat daar iets meer aan die storie is," het Unis Maandag gesê.
Volgens hom het die familie Kobie die laaste keer by Johan se begrafnis gesien en daarna weer by die hooggeregshof waar sy in die moordverhoor moes getuig. Sy het ná die moord alle bande met Johan se familie verbreek.
Unis sê die familie het alles probeer om deur Kobie kontak met die egpaar se sesjarige aangenome dogter te behou, maar moes noodgedwonge deur kennisse verneem hoe dit met die kind gaan omdat sy geensins met hulle gekommunikeer het nie.
"Dit was vir ons baie belangrik om te weet hoe dit met die dogtertjie gaan," het hy gesê.
Unis sê 15 maande later word dit steeds nie makliker om Johan se dood te verwerk nie.
"Dit was baie erg vir die familie. Ons het gewroeg met die ding. Daar lê nog 'n moeilike tyd voor en baie moet nog gebeur voordat ons sal kan sê ons het nou agter die kap van die byl gekom, maar hopelik kom ons uiteindelik by die waarheid. Ons het ons vermoedens," het hy gesê.
Sers. Neliswe Dwaba, woordvoerder van die Nigel-polisie, het gesê Kobie Pretorius is op die plaas op 'n aanklag van moord in hegtenis geneem. Sy sal binnekort in die hof verskyn.
In die nuus Johan Pretorius moorde
Onskuldig moes hy sterf en op so 'n wrede manier. Skokkend !
Die vrou/verdagte is oud genoeg om die jongman, wat reeds tronkstraf gekry het, se ma te wees. Hy het seker gesing soos 'n kanarie toe hy voel hy alleen gaan straf moet uitdien. Ek sou ook.
Probleem hier is dat dit die mense redes gee om te begin glo dat daar nie regtig soveel plaasmoorde is nie.
Van die ander kant af gesien, gee "plaasmoorde" vir sommige mense 'n goeie dekmantel vir hul onheilige sondes.
So gebruik of misbruik mense die misdaad situasie on die land
Mense het afgedwaal van die Waarheid, die Woord van God. Die ANC het mos die vryheid van godsdiens ingebring en die gebooie van God vervang met hul eie siek wette!